**ПРИЈЕДЛОГ**

На основу члана 39. став (1) тачка 9) Закона о локалној самоуправи („Службени гласник Републике Српске“ бр. 97/16, 36/19 и 61/21), члана 8. став 2. Закона о боравишној такси

(“Службени гласник Републике Српске**“** , бр. 78/11, 106/15 и 107/24), по прибављеном Мишљењу Привредне коморе Републике Српске број :04-16-676-1-25/25 od 29.01.2025. годинe и Мишљењу Занатско предузетничке коморе Републике Српске број: 50/25 од 31.01.2025.године и члана 87. Статута града Градишка (“Службени гласник града Градишка, број: 4/17 и 5/19), Скупштина града Градишка на редовној сједници одржаној дана \_\_\_\_\_\_\_ доноси

**О Д Л У К У**

**о боравишној такси**

**I**

Овом одлуком уређује се: обавеза плаћања боравишне таксе, обвезници плаћања и уплате боравишне таксе као и остала питања у вези са боравишном таксом.

**II**

Боравишна такса је накнада за коришћење комуналне, саобраћајне и туристичке инфраструктуре супра-структуре на подручју јединице локалне самоуправе или у туристичком мјесту , а коју плаћа домаћи или страни држављанин који се изван свог мјеста пребивалишта користи услугама ноћења у угоститељским објектима за смјештај.

**III**

Угоститељ је привредно друштво, предузетник или физичко лице које обавља угоститељску дјелатност.

**IV**

Угоститељски објекти за смјештај су објекти у којима се пружају услуге смјештаја, исхране и пића или само услуге смјештаја, као што су: хотел и подврсте хотела, мотел, туристичко насеље, камп,пансион, хостел, преноћиште, одмаралиште, кућа за одмор, апартман, собе за изнајмљивање, објекат сеоског туризма и други објекти за пружање услуга смјештаја.

**V**

Домаћи или страни држављанин који користи услугу ноћења у угоститељском објекту за смјештај врсте хотел и подврсте хотела, мотел, туристичко насеље, камп, пансион, хостел, преноћиште, одмаралиште, апартман, кућа за одмор, соба за изнајмљивање, објекат сеоског туризма и у другим објектима за пружање услуга смјештаја евидентира се у књигу гостију и плаћа боравишну таксу по сваком оствареном ноћењу угоститељском објекту за смјештај.

У погледу основа за ослобађање од плаћања боравишне таксе примјењују се одредбе члана 5. Закона о боравишној такси.

**VI**

Висина боравишне таксе утврђује се у износу од 2,5 КМ по сваком оствареном ноћењу.

Боравишна такса не може се наплатити у износу већем или мањем од прописаног.

**VII**

Средства прикупљена по основу боравишне таксе уплаћују се на рачун јавних прихода Републике Српске .

Обвезник уплате боравишне таксе је угоститељ који пружа услугу смјештаја.

**VIII**

Наплату боравишне таксе врше угоститељи који пружају услуге смјештаја из тачке V став 1. ове одлуке (у даљем тексту: давалац услуга).

Давалац услуга наплаћује боравишну таксу истовремено са наплатом услуге смјештаја.

Ако давалац услуга не наплати боравишну таксу, дужан је да на свој терет уплати износ ненаплаћене боравишне таксе.

**IX**

Давалац услуга је дужан да надлежном органу Пореске управе Републике Српске до 15. у мјесецу за претходни мјесец достави пријаву о броју корисника услуга смјештаја и износу наплаћене боравишне таксе.

Податке из става 1. ове тачке давалац услуга доставља на посебној пријави.

**X**

Послове евиденције, обрачуна и инспекцијске контроле наплате и уплате боравишне таксе обавља Пореска управа Републике Српске.

Инспекцијски надзор у погледу евидентирања броја гостију у угоститељским објектима за смјештај врши Републичка управа за инспекцијске послове путем републичких, односно општинских тржишних инспектора.

**XI**

Ступањем на снагу ове Одлуке престаје да важи Одлука о боравишној такси број:01-022-51/17 од 16.02.2017. године.

**XII**

Ова Одлука ступа на снагу осмог дана од дана објављивања у “Службеном гласнику града Градишка” Градишка,

Број:

Дутум:11.02.2025.године

Градишка

ОБРАЂИВАЧ: ПРЕДЛАГАЧ:

Одјељење за привреду и ГРАДОНАЧЕЛНИК

друштвене дјелатности Зоран Аџић

ВД НАЧЕЛНИК ОДЈЕЉЕЊА

Славко Мекињић

**ОБРАЗЛОЖЕЊЕ**

**ПРАВНИ ОСНОВ**

Правни основ за доношење предложене Одлуке садржан је у члану 39. став (1) тачка 9) Закона о локалној самоуправи („Службени гласник Републике Српске“ бр. 97/16, 36/19 и 61/21), члана 8. став 2. Закона о боравишној такси (“Службени гласник Републике Српске**“** , бр. 78/11, 106/15 и 107/24), по прибављеном Мишљењу Привредне коморе Републике Српске број :04-16-676-1-25/25 od 29.01.2025. годинe и Мишљењу Занатско предузетничке коморе Републике Српске број: 50/25 од 31.01.2025. године и члана 87. Статута града Градишка (“Службени гласник града Градишка, број: 4/17 и 5/19).

**РАЗЛОЗИ ЗА ДОНОШЕЊЕ**

Разлози за доношење Одлуке о боравишној такси је потреба усклађивања аката са измјенама и допунама Закона о боравишној такси, а којим је повећан законски распон висине боравишне таксе од 1,5 КМ до 3 КМ. Предложеним измјенама осигурава се еквивалентност између пружених услуга и плаћене боравишне таксе. Пружаоци угоститељских услуга у апартманима, кућама за одмор и собама за изнајмљивање биће дужни да плаћају боравишну таксу по сваком оствареном ноћењу, под истим условима као и други угоститељи, с обзиром да постоји потреба да се на тржишту изједначи положај свих угоститеља који пружају услуге смјештаја.

Имајући у виду да је све већи број пружалаца угоститељских услуга у објектима сеоског туризма, неопходно је да се и њихов положај изједначи са другим врстама угоститељских објеката.

**ПРИЈЕДЛОГ**

Предлаже се Скупштини града да Одлуку о боравишној такси, усвоји у предложеном тексту.