П Р И Ј Е Д Л О Г

На основу члана 40. став 1. и 3. Закона о уређењу простора и грађењу (“Службени гласник Републике Српске“ бр. 40/13,106/15, 3/16 и 84/19), члана 39. став 2. тачка 8. Закона о локалној самоуправи (“Службени гласник Републике Српске“ бр. 97/16, 36/19 и 66/21) и члана 87. Статута града Градишка („Службени гласник града Градишка“ бр. 4/17 и 5/19) Скупштина града Градишка на сједници одржаној дана \_\_\_\_\_\_\_\_\_\_2025. године, д о н и ј е л а ј е

О Д Л У К У

о приступању изради Измјене дијела Регулационог плана саобраћајнице „Обилазница Чатрња – Брестовчина – Царински терминал“

I

Приступа се изради Измјене дијела Регулационог плана саобраћајнице „Обилазница Чатрња – Брестовчина – Царински Терминал“ (У даљем тексту: План).

II

Обухват Плана је одређен у графичком прилогу који је саставни дио ове одлуке и обухвата простор површине приближно 0.64 ha.

Коначна граница обухвата одредиће се у графичком дијелу Плана.

III

Плански период за који се доноси План је десет година.

IV

Смјернице за израду Плана:

- План израдити у складу са одредбама Закона о уређењу простора и грађењу, Правилника о начину израде, садржају и форми докумената просторног уређења, те другим прописима из посебних области релевантних за планирање и уређење простора.

- Приликом израде плана потребно је водити рачуна о јавном интересу и општим и посебним циљевима просторног развоја.

- Код израде планских рјешења обезбиједити усаглашеност са планским документима вишег реда.

-Планом предвидјети промјену намјене земљишта уз постојећу кружну раскрсницу, те изградњу пословних садржаја.

- План израдити у складу са пројектним задатком који ће дати носилац припреме плана у поступку јавне набавке.

V

Носилац припреме Плана је Градоначелник путем Одјељења за просторно уређење и грађење.

Носилац израде Плана ће се одредити у складу са Законом о јавним набавкама Б и Х.

VI

Преднацрт плана припремиће се у року од 60 дана од закључења уговора о изради плана и испуњења услова који уговором буду одређени.

Нацрт плана ће утврдити Градоначелник, те мјесто, вријеме и начин излагања нацрта на јавни увид.

VII

Нацрт плана ће се ставити на јавни увид у трајању од 30 дана и у овом периоду ће се прикупљати приједлози, примједбе и сугестије заинтересованих лица.

Након јавног увида провешће се јавна расправа о нацрту предметног плана.

VIII

Приједлог плана ће утврдити Градоначелник у року од 30 дана од завршетка јавног увида и јавне расправе, а на основу Нацрта који је био на јавном увиду и става о примједбама, приједлозима и мишљењима на тај Нацрт и закључцима са јавне расправе.

Уз Приједлог плана Градоначелник ће поднијети Скупштини града приједлог одлуке о доношењу плана са потребним образложењем.

У образложењу Одлуке о доношењу плана Градоначелник и носилац израде плана ће дати податке о примједбама и приједлозима који су у току јавног увида и јавне расправе поднесени, те стручно образложење примједби и приједлога који нису могли бити прихваћени.

IX

Садржај Плана мора бити у складу са Законом о уређењу простора и грађењу (“Службени гласник Републике Српске“ бр. 40/13, 106/15, 3/16 и 84/19) и Правилником о начину израде, садржају и форми докумената просторног уређења (“Службени гласник Републике Српске” број: 69/13), а састојаће се од текстуалног и графичког дијела.

X

Средства за израду Плана обезбиједиће се из Буџета града Градишка.

XI

Ова одлука ступа на снагу осмог дана од дана објављивања у Службеном гласнику града Градишка.

Број: ПРЕДСЈЕДНИК

Датум : СКУПШТИНЕ ГРАДА

Градишка Рената Обрадовић - Поповић

О Б Р А З Л О Ж Е Њ Е

ПРАВНИ ОСНОВ

Правни основ за доношење предложене одлуке садржан је у одредбама члана 40. став 1. и 3. Закона о уређењу простора и грађењу (“Службени гласник Републике Српске“ бр. 40/13,106/15, 3/16 и 84/19), члана 39. став 2. тачка 8. Закона о локалној самоуправи (“Службени гласник Републике Српске“ бр. 97/16, 36/19 и 66/21) и члана 87. Статута града Градишка („Службени гласник града Градишка“ бр. 4/17 и 5/19).

РАЗЛОЗИ ЗА ДОНОШЕЊЕ

Простор који је предмет обухвата Измјене дијела Регулационог плана саобраћајнице „Обилазница Чатрња – Брестовчина – Царински терминал“ је приближне површине cca 0.64 hа. Обухват плана је приказан на графичком прилогу који је саставни дио ове одлуке.

Планом просторне организације важећег планског акта, предметни простор је предвиђен за изградњу индивидуалних стамбених објеката. Обзиром на непосредну близину високо фреквентне кружне раскрснице на Магистралном путу сматра се да локација није адекватна за такав тип изградње, те ће се Измјеном важећег Плана предвиђати промјена намјене у земљиште за изградњу одговарајућих пословних садржаја.

ПРИЈЕДЛОГ

Предлаже се Скупштини града да усвоји Одлуку о приступању изради Измјене дијела Регулационог плана саобраћајнице „Обилазница Чатрња – Брестовчина – Царински терминал“ у предложеном тексту.

**ОБРАЂИВАЧ:**

**Одјељење за просторно уређење и грађење**

**в. д. начелник Одјељења**

**Саша Суботић**

**ПРЕДЛАГАЧ:**

**ГРАДОНАЧЕЛНИК**

**Зоран Аџић**