|  |
| --- |
| **Обрађивач:** |
| Одјељење за привреду и друштвене дјелатности |

**И З В Ј Е Ш Т А Ј**

**О РЕАЛИЗАЦИЈИ ПОЛИТИКЕ ВОЛОНТИРАЊА ЗА 2024. ГОДИНУ**

Градишка, фебруар 2025. године

**I – УВОД**

У посљедње вријеме у свијету па тако и Европи, расте интерес за волонтирање те представници власти, у све већој мјери, препознају волонтирање као важан фактор за цјелокупни развој друштва. С тим у вези, битно је истаћи неколико важних и незаобилазних чињеница које иду томе у прилог: Генерална скупштина Уједињених нација је 1985. године прогласила 5. децембар за Међународни дан волонтера. Такође 2001. година је проглашена Међународном годином волонтера и усвојена је Резолуција и Препоруке о начинима како владе и систем Уједињених нација могу и требају да подрже волонтирање. Од те године, многе чланице Европске уније су, али и оне које још увијек то нису, на различите начине, у оквиру својих стратешких планова, политика или појединих закона, обухватале развој и подстицање волонтеризма.

Народна скупштина и Влада Републике Српске су такође препознале важност волонтирања за развој друштва путем усвајања Закона о волонтирању Републике Српске 2008. године, те усвајањем новог и унапређеног Закона о волонтирању 2013. године. Овај закон је креиран на начин да се јасно дефинишу начини и услови организовања волонтирања и рада са волонтерима.

Приликом припреме Закона фокус је био на међународним стандардима и дефиницијама које на једноставан начин појашњавају концепт волонтирања и његове улоге у развоју друштва. С тим у вези, сам Закон је јасно дефинисао шта је то волонтирање: ”Волонтирање је активност од интереса за Републику Српску којом се доприноси побољшању квалитета живота, активном укључивању грађана у друштвене процесе и развоју хуманијег и равноправнијег демократског друштва“.

Такође, јасно је дефинисао ко може да буде волонтер: "Волонтер може бити свако физичко лице старије од 15 година које у Републици обавља волонтерске услуге у складу са овим законом". У нашој земљи постоји стереотип да су волонтери млади људи, али волонтирање могу да обављају сви радно способни грађани, а најнижа старосна граница волонтера је 15 година.

Волонтирање на подручју града Градишка, као и у другим општинама и градовима РС, има дугу традицију и присутно је дуги низ година у разним облицима. У скорије вријеме, волонтирање је највише промовисано од стране организација цивилног друштва које дјелују на подручју града Градишка, као и одређених јавних институција које су активно промовисале волонтерски рад и ангажман.

С обзиром да на подручју града Градишка дјелује значајан број организација цивилног друштва, тешко је одредити број особа које су својим волонтерским радом доприносиле развоју, како организација у којима су волонтирали тако и развоју локалне заједнице. Међутим, евидентно је да се присутно интересовање грађана, првенствено омладине, када је у питању волонтерски ангажман.

Град Градишка кроз Политику волонтирања поспјешује волонтерски рад оснаживањм младих да активно учествују у развоју своје заједнице. Промоција волонтеризма протеклих година подстиче се кроз грантовска средства преко организација цивилног друштва. Учешће младих у свим сферама јавног живота и развоју политика које се тичу младих на локалном нивоу подстицано је и промовисано од стране града Градишка.

Када говоримо о промоцији волонтирања на подручју града Градишка, треба истаћи да највећи допринос дају Градска организација Црвеног крста Градишка и Локални волонтерски сервис Градишка, који дјелује у оквиру Удружења грађана „Мост“ Градишка.

**II – ГРАДСКА ОРГАНИЗАЦИЈА ЦРВЕНОГ КРСТА ГРАДИШКА**

Црвени крст је хуманитарна организација основана са циљем ублажавања људске патње, заштите људског живота и здравља као и осигуравање поштовања људског бића. Организација која традиционално окупља значајан број волонтера и почива на волонтеризму, која редовно организује волонтерске активности и укључује значајан број волонтера у свој рад.

Волонтери Градске организације Црвеног крста Градишка окупљени су у Клуб младих који броји преко 120 волонтера, то су углавном ученици средњих школа и омладина. Сваке године се врши упис нових чланова јер ученици који заврше средњу школу одлазе на даље школовање. Након уписа обавезно се организују предавања за све чланове и то из сљедећих области: историјат Црвеног крста, дисеминација, промоција хуманих вриједности, болести зависности, репродуктивно здравље, борба против трговине људима, прва помоћ и реалистички приказ повреда стања и обољења. Предавања раде волонтери, чланови Клуба младих, који су стекли звање инструктора из одређених области (вршњачка едукација). Предавање се такође реализује и са ученицима основних школа. Ову активност помажу наставници и професори основних и средњих школа, који су задужени за реализацију програмских активности Црвеног крста.

У 2024. години волонтери Градске организације Црвеног крста Градишка учествовали су у неколико значајних догађаја, те такмичењима:

* **Мале олимпијске игре Републике Српске**

Градска организација Црвеног крста Градишка учествовала у реализацији овог пројекта на нивоу града Градишка. У овом пројекту је учествоваo 31 волонтер Клуба млади ГО Црвеног крста Градишка са 188,5 волонтерских сати и 17 интервенција, те су кроз овај пројекат промовисали волонтеризам и програм прве помоћи.

* **Змијањски маратон**

Догађај је организовао Атлетски клуб „Алфа“ Бања Лука а волонтери су показали велику мотивисаност да подрже овај догађај кроз организациони дио. Учествовали су у самој припреми догађаја, али највише посла имали су за вријеме саме трке гдје су помагали спортистима на пунктовима за освјежење дијељењем хране и пића, указивањем прве помоћи као и у обезбјеђењу стазе.

* **Сви смо ми дио вас**

На излетишту у Гашници одржано је четврто међународно дружење дјеце и омладине са потешкоћама у развоју под називом ”Сви смо ми дио вас” у организацији Удружења за помоћ ментално недовољно развијеним лицима из Градишке. Током дружења за дјецу је обезбијеђен богат кутурно-умјетнички програм, спортски садржаји те вожње кочијама и моторима. Волонтери су имали значајну улогу у промоцији овог догађаја и сензибилизацији јавности о овој теми, али и у асистенцији дјеци на самом догађају како би сви безбиједно и лако учествовали у активностима.

* **Заједно за здрав ум**

Пројекат је реализован у периоду од 15.09. до 15.11.2024. године, а за циљ је имао подизања свијести о значају менталног здравља, активизма младих, омладинског рада и волонтирања. Реализацијом пројекта анимирано је 30 нових волонтера.

Спроведена су значајна такмичења прије свега Градско и Регионално такмичење из прве помоћи, Мисли мине, те су обиљежени важни датуми: Дјечија недеља, Свјетски дан и Недеља Црвеног крста, Свјетски дан прве помоћи, Недеља борбе против туберкулозе, Свјетски дан сјећања на жртве саобраћајних незгода, Свјетски дан борбе против сиде, Међународни дан волонтера, Недеља солидарности.

Волонтери Градске организације Црвеног крста Градишка су у 2024. години укупно остварили 2118 волонтерских сати. Поред наведеног учествовали су у прикупљању и подјели хуманитарне помоћи, прикупљању и подјели новогодишњих пакетића дјеци из социјално угрожених породица, помоћ старима и изнемоглима и другим сличним акцијама. Осим школа активности се спроводе и у сарадњи са мјесним заједницама, које су углавном активне у социјалним активностима и на анимирању добровољног давалаштва крви.

**III - ЛОКАЛНИ ВОЛОНТЕРСКИ СЕРВИС**

У циљу развоја волонтирања и посредовања између волонтера и организатора волонтирања у 2013. години на подручју града Градишка са радом је кренуо Локални волонтерски сервис Градишка, у склопу редовних активности Удружења грађана „Мост“ из Градишке. Волонтерски сервис организаторима волонтирања, волонтерима и корисницима волонтирања услуге пружају бесплатно. Локални волонтерски сервис Градишка представља мјесто гдје сви појединци могу доћи и пријавити се за волонтирање у јавној институцији или невладиној организацији која треба волонтере и добити све инфромације о организованом раду са волонтерима и њиховим правима и обавезама. Такође се врши констатна промоцију волонтирања и сарадња са великим бројем организација и установа којима су волонтери потребни.

Локални волонтерски сервис је структура која на ефикасан начин настоји да повеже особу заинтересовану за волонтирање са организацијама и институцијама у којима је помоћ волонтера потребна. Сервис ради на регрутовању волонтера из заједнице, које даље, по потреби и на захтјев упућује у друге организације и институције. Основна улога сервиса јесте рад на успостављању баланса између понуде и потражње за људским ресурсима (волонтерима) и унапрјеђење услуга социјалног сектора.

У волонтерској бази пријављено је око 500 лица из наше локалне заједнице која су изразила заинтересованост за волонтирање. Након завршетка сваког волонтерског програма, волонтерима се ангажман уписује у волонтерске књижице у складу са Законом о волонтирању РС.

Удружење Мост ради на промоцији волонтеризма са међународним организацијама и у складу са тим, у претходном периоду угостили су волонтере из Европске уније који су у Градишци били активно укључени у волонтерске програме наше заједнице. Удружење је до сада угостило већи број страних волонтера из Италије, Шпаније, Словеније, Пољске, Чешке и Хрватске који су пружали подршку редовним активностима ЛВС-а, такође пружа се и прилика домаћим влонтерима да оду у земље Европе као би учествовали у тренинзима и неформалним едукацијама.

Међународни дан волонтера обиљежен је у децембру и том приликом уручене су награде за волонтере, који су дали посебан допринос развоју волонтирања током 2024. године на основу регистрованих волонтерских сати и степена ангажовања у заједници. Догађај је промовисан у медијима и на друштвеним мрежама.

У 2024. години Локални волонтерски сервис Градишка остварио је укупно 180 волонтерских сати, кроз сљедећих 11 волонтерских програма:

* **Међународни дан књиге**

Догађај је организован у сарадњи са ЈУ Народна библиотека Градишка. Волонтери су поводом овог догађаја даровали књиге суграђанима и на тај начин обиљежили Међународни дан књиге.

* **Бициклијада „Др Борислав Шокчевић“**

Догађај је организовао Бициклистички клуб „Изазов", а волонтери ЛВС-а су подржали овај догађај у организационом дијелу дијељењу освјежења, помоћи око подјела медаља, као и при усмјеравању бициклиста према циљу.

* **Вече гимназијалаца**

Волонтери су подржали годишњу манифестацију „Вече гимназијалаца“ коју организује Савјет ученика ЈУ Гимназија Градишка. Манифестација је имала хуманитарни карактер, јер су се продајом улазница прикупљала средства за одлазак на матурску екскурзију. Гимназијалци и волонтери су уз организацију проба припремили програм за наведени догађај.

* **Државно првенство у брдском бициклизму**

Догађај је организовао Бициклистички клуб „Изазов“, а волонтери ЛВС-а су подржали овај догађај у организационом дијелу дијељењу освјежења, давању подршке учесницима, давању смјерница, дочекивању учесника на завршној линији и дијељењу медаља.

* **Конференција беба**

Традиционална манифестација Конференција беба одржана је у Градишци са циљем повећања наталитета. Волонтери су били задужени за припрему позорнице, а на дан самог догађаја дочекивали су госте и вршили регистрацију беба. Након тога, анализирали су добијене податке и доставили их организаторима за проглашење побједника.

* **Креирање кратког промотивног видеа**

У склопу реализације пројекта „Омладинском политиком до бољег положаја младих у Градишци“, волонтери су креирали промотивни видео под називом „Шта млади желе“ који је објављен на друштвене мреже Удружења Мост.

* **Дружење и умрежавање волонтера**

У склопу пројекта „Градишка има младе“ организовано је дружење и умрежавање волонтера на Козари. На дружењу волонтери су се боље упознали, заједнички провели вријеме, те осмислили волонтерске акције које се могу спровести у наредном периоду.

* **Волонтерска акција са Удружењем „Дуга“**

Волонтерски програм обухватао је активно учешће и интеракцију волонтера са дјецом са сметњама у развоју у оквиру спортских активности. Као најпоузданији волонтери показали су се средњошколци и студенти одговарајућих струка (педагози, социјални радници и психолози).

* **Кречење и уређивање просторија Културно-умјетничког друштва „Коловит“ Градишка**

Волонтерска акција окупила је 15 волонтера који су волонтерске сате утрошили на уређење просторија КУД-а „Коловит“ и тиме простор учинили љепшим и пријатнијим за боравак.

* **Програм „Ај волонтирај“**

Удружење Мост објавило је позив под називом „Волонтерски изазов“. Група средњошколаца јавила се на позив и одржала је панел дискусију на тему волонтеризма. Догађај је одржан у Дому омладине у Бањој Луци и окупио је 30 учесника.

* **Уређење дворишта Градске организације Црвеног крста Градишка**

Приликом реализације овог програма волонтери су исказали интерес за заштиту животне средине, те су у склопу акције уређења дворишта засадили јесење руже, освјежили боје на фасади зграде Црврног крста и поставили паркинг за бицикле.

Поред наведених акција, волонтери ЛВС-а су учествовали у низу едукација и семинара у РС и БиХ, који за циљ имају развој и промоцију волонтеризма.

У прилогу Извјештаја налази се табела Локалног волонтерског сервиса Градишка са подацима о волонтерским програмима, волонтерима и корисницима.

**ОБРАЂИВАЧ: ПРЕДЛАГАЧ:**

**Одјељење за привреду ГРАДОНАЧЕЛНИК**

**и друштвене дјелатности Зоран Аџић**

**В.Д. НАЧЕЛНИК ОДЈЕЉЕЊА**

**Славко Мекињић**

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **ПОДАЦИ О ВОЛОНТЕРСКОМ ПРОГРАМУ/ПОЗИЦИЈИ** | | | | | | | **ПОДАЦИ О ВОЛОНТЕРИМА** | | | | | | | | | | | | |
| **Број:** | **Назив волонтерског програма/позиције** | | | **Сектор (социјални, култура, екологија, интелектуалне услуге, остало)** | **Назив организатора волонтирања** | **Град/Мјесто у којем се програм проводи** | **Укупан број волонтера ангажованих на програму** | **Укупан број сати свих волонтера проведених на поједином програму** | **Број жена** | **Број мушкараца** | **0-14 година** | **15-24 година** | **25-40 година** | **41-65 година** | **66+ година** | **Домаћи** | **Страни** | **Националне мањине** | **Да ли су волонтери припадници рањивих група? Нпр.. незапослени, посебне потребе и сл. Ако јесу, навести које групе.** |
| 1 | Међународни дан књиге | | | Култура | ЈУ Народна библиотека Градишка | Градишка | 2 | 5 | 1 | 1 |  | 2 |  |  |  | 2 |  |  | Не |
| 2 | Бициклијада „Др Борислав Шокчевић“ | | | Спорт | Бициклистички клуб „Изазов“ Градишка | Градишка | 5 | 25 | 3 | 2 |  | 5 |  |  |  | 5 |  |  | Не |
| 3 | Вече гимназијалаца | | | Култура | ЈУ Гимназија Градишка | Градишка | 6 | 30 | 3 | 3 |  | 6 |  |  |  | 6 |  |  | Не |
| 4 | Државно првенство у брдском бициклизму | | | Спорт | Бициклистички клуб „Изазов“ Градишка | Совјак | 2 | 14 | 1 | 1 |  | 2 |  |  |  | 2 |  |  | Не |
| 5 | Конференција беба | | | Остало | Градска управа града Градишка | Градишка | 4 | 4 | 2 | 2 |  | 4 |  |  |  | 4 |  |  | Не |
| 6 | Креирање кратког промотивног видеа | | | Остало, промоција | РеЛОаД 2 | Градишка | 2 | 4 | 2 | 0 |  | 2 |  |  |  | 2 |  |  | Не |
| 7 | Дружење и умрежавање волонтера | | | Остало | РеЛОаД 2 | Козара | 15 | 6 | 9 | 6 |  | 15 |  |  |  | 15 |  |  | Не |
| 8 | Волонтерска акција са Удружењем „Дуга“ | | | Социјална инклузија | Удружење родитеља дјеце са аутизмом „Дуга“ Градишка | Градишка | 4 | 4 | 3 | 1 |  | 4 |  |  |  | 4 |  |  | Не |
| 9 | Кречење и уређење просторија КУД „Коловит“ | | | Култура | РеЛОаД 2 | Градишка | 15 | 6 | 12 | 3 |  | 13 | 2 |  |  | 15 |  |  | Не |
| 10 | Програм „Ај волонтирај“ | | | Социјални | Удружење грађана „Мост“ Градишка | Бања Лука | 2 | 78 | 2 | 0 |  | 2 |  |  |  | 2 |  |  | Не |
| 11 | Уређење дворишта Градске организације Црвеног крста | | | Екологија | РеЛОаД 2 | Градишка | 31 | 4 | 20 | 11 |  | 31 |  |  |  | 31 |  |  | Не |
|  |  |  |  |  |  | **Укупни број** | **88** | **180** | **58** | **30** | **0** | **86** | **2** |  |  | **88** |  |  |  |