**РЕПУБЛИКА СРПСКА**

**ГРАД ГРАДИШКА**

**ГРАДОНАЧЕЛНИК**

**ОБРАЂИВАЧ:**

**Одјељење за пoљопривреду**

**и рурални развој,**

**Одјељење за инспекције**

**ИНФОРМАЦИЈА**

**о стању у области ветеринарске дјелатности са посебним освртом на кретање заразних и паразитских болести животиња на подручју града Градишка у 2024. години**

**Фебруар, 2025. године**

**Ветеринарску дјелатност** и њено обављање регулише Закон о ветеринарству у Босни и Херцеговини („Службени гласник БиХ“, број 34/02), Закон о ветеринарству у Републици Српској („Службени гласник Републике Српске“, број 75/17) и други важећи закони и подзаконска акта.

Према Закону о ветеринарству у Републици Српској (у даљем тексту: Закон) ветеринарска дјелатност обухвата заштиту и контролу здравља и добробити животиња, сузбијање зооноза, осигурање здравствено исправних и нешкодљивих производа животињског поријекла, те послове ветеринарског јавног здравства, као и унапређење репродукције животиња и ветеринарску заштиту околине, а обављају је ветеринарске организације.

Ветеринари су важан фактор у ланцу сигурности хране животињског поријекла, а први су у котроли здравља и добробити животиња.

Према Закону ветеринарска служба је служба од посебног интереса за Републику Српску у области сузбијања заразних болести животиња и заштите становништва од зооноза, контроле исправности и безбједности хране животињског поријекла за људе, као и других мјера значајних за јавно здравље.

**На подручју града Градишка** у 2024.години ветеринарску дјелатност је обављало осам ветеринарских организација, односно: једна ветеринарска амбуланта са апотеком која посједује и одобрење за промет на велико ветеринарско-медицинским производима и ветеринарско-медицинским средствима (велепродаја), једна ветеринарска станица са апотеком и шест ветеринарских амбуланти са апотеком. У 2024. години једна ветеринарска амбуланта („Суботић“доо) је престала да обавља ветеринарску дјелатност .

Према достављеним подацима из ветеринарских организација у њима је тренутно запослено**: 21 доктор ветеринарске медицине или дипломирани ветеринар, 16 ветеринарских техничара, 2 дипломирана економиста, 1 дипломирани инжињер информатике, 2 остала радника са средњом стручном спремом.**

Послове ветеринарске дјелатности су обављали у ветеринарској станици и ветеринарским амбулантама, на пољопривредним имањима у којима се узгајају, држе и прометује са животињама, у објектима за клање животиња, у кућама и мјестима на којима се држе кућни љубимци и у прихватилиштима за напуштене псе.

У 2024.години је на подручју града Градишка, према подацима Министарства пољопривреде шумарства и водопривреде Републике Српске (у даљем тексту: Министарство) на дан 31.12.2024. године, регистровано 2625 пољопривреднихгаздинставa*,* а према подацима ветеринарских организација ветеринарско-здравствене прегледе су обављали у 7 објеката за клање животиња.

Такође постоје три прихватилишта за напуштене псе. Два прихватилишта је организовало удружења грађана, а једно је основала локална самоуправа.

Ради заштите здравља људи и животиња, као и ради унапређења послова здравствене заштите животиња на приједлог Министарства Влада Републике Српске доноси планска документа. Једном годишње се за текућу годину доноси плански документ Програм мјера здравствене заштите животиња у Републици Српској (у даљем тексту: Програм мјера).

Програмом мјера Министарство утврђује мјере за спрјечавање, откривање, контролу и сузбијање заразних и паразитских болести животиња у Републици Српској, а спроводе га епизоотиолошки овлашћене ветеринарске организације.

Утврђене мјере су обавезне, а власници и држаоци животиња су дужни омогућити спровођење Програма мјера.

Циљ је спрјечавање појаве, раног откривања, ширења, праћења, сузбијања и искорјењивања заразних болести и обезбјеђивања система обиљежавања, регистрације, као и сљедивости животиња да би се обезбиједила заштита животиња од заразних болести и заштита људи од заразних болести које се могу пренијети са животиња на људе.

Програм мјера за 2024. годину је објављен у „Службеном гласнику Републике Српске“, број 27/24.

У сврху спровођења Програма мјера Министарство заинтересованим ветеринарским организацијама, у складу са Законом, додјељује епизоотиолошка овлашћења за насељена мјеста.

У 2024. години Министарство је извршило прерасподјелу епизоотилошког подручја града Градишка с обзиром да је епизоотиолошки овлашћена Ветеринарска амбуланта „СУБОТИЋ“ доо Градишка у 2024. години престала да обавља ветеринарску дјелатност.

**Епизоотиолошка овлашћења су додјељена сљедећим ветеринарским организацијама за насељена мјеста:**

1. **Ветеринарска станица „ТРГОВЕТ“доо**, Дубраве број 79, за насељена мјеста: Дубраве, Лисковац, Чикуле, Ровине, Ламинци Дубраве, Ламинци Брезици, Ламинци Јаружани, Ламинци Сређани, Машићи, Кочићево, Миљевићи, Шашкиновци, Горња Јурковица, Доња Јурковица, Средња Јурковица, Ново Село, Мичије, Мокрице, Самарџије, Турјак, Аџићи;

2. **Ветеринарска амбуланта „ВЕТЕРИНА-СИСТЕМ СЛАДОЈЕВИЋ''** **доо**, Поткозарска број 9, Нова Топола, Градишка, за насељена мјеста: Рогољи, Нова Топола, Трошељи, Доњи Карајзовци, Петрово Село, Горњи Подградци;

3. **Ветеринарска амбуланта „САМАРЏИЈА“ доо**, Чатрња ББ, Градишка, за насељена мјеста: Чатрња, Буковац, Доњи Подградци, Јабланица, Совјак, Врбашка, Бистрица, Гашница, Орахова;

4. **Ветеринарска амбуланта „НИКОЛЕСИЋ“доо**, Душаново, за насељена мјеста: Вилуси, Душаново, Романовци, Сеферовци, Вакуф, Горњи Карајзовци, Жеравица, Доња Долина, Цимироти, Лужани, Драгељи, Трновац, град Градишка ;

5. **Ветеринарска амбуланта „ПРОВЕТ“ доо**, Авде Ћука број 56, Градишка, за насељена мјеста: Бок Јанковац, Брестовчина, Горња Долина, Горња Липовача, Грбавци, Греда, Козара, Козинци, Мачковац, Церовљани, Милошево Брдо, Требовљани;

6. **Ветеринарска амбуланта „FAMILY VET“ доо**, Бањалучка цеста 111, Нова Топола, Градишка, за насељена мјеста: Елезагићи, Берек, Крајишник, Јазовац, Челиновац, Кијевци;

Ветеринарске организације које нису епизоотиолошки овлашћене:

7. **Ветеринарска амбуланта** „**Вуквет“ доо**, Мајора Милана Тепића број 3, Градишка, нијеаплицирала за овлашћење, није била заинтересована и не спроводи Програм, мјера, али обавезне мјере као што је преглед на трихинелу и вакцинација паса и мачака против бјеснила према рјешењу о испуњености услова за рад спроводи у амбуланти и

8. **Ветеринарска амбуланта и велепродаја „Zoizo Company“ доо**, Гаврила Принципа број 5, Градишка је одустала од спровођења Програма мјера. У 2024. години је обављала дјелатност промета ветеринарско-медицинским производима (ВМП) и ветеринарско-медицинским средствима (ВМС).

За обављање послова ветеринарско-здравствених прегледа у објектима за клање животиња, у складу са Програмом мјера, Министарство је додјелило одобрење епизоотиолошки овлашћеним ветеринарским организацијама: „Трговет“доо, „Самарџија“ доо, „Ветерина-систем Сладојевић“ доо и „Николесић“ доо.

У 2024. години су, према достављеним подацима из овлашћених ветеринарских организација, извршене обавезне превентивне вакцинације и друге ветеринарске интервенције у сљедећем обиму:

1. Превентивне вакцинације и антипаразитски третман

|  |  |  |  |
| --- | --- | --- | --- |
| Назив заразне болести | Врста и број вакцинисаних животиња | | |
| живина | пас | мачка |
| Бјеснило |  | 2693 | 62 |
| Атипична куга живине | 879129 |  |  |
| Ехинококоза |  | 1066 | 137 |

2. Дијагностичка испитивања

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Назив заразне болести | Врста и број испитаних животиња | | | | | | | | |
| коњ | говеда | свиња | овца | коза | живина | пчела | пас | рибе |
| Бруцелоза |  | 5649 | 74 | 9 | 35 |  |  |  |  |
| Ензоотска леукоза говеда |  | 2389 |  |  |  |  |  |  |  |
| Туберкулоза |  | 4672 |  |  |  |  |  |  |  |
| Спонгиоформна енцефалопатија говеда/BSE |  | 39 |  |  |  |  |  |  |  |
| Инфлуенца птица |  |  |  |  |  | 31 |  |  |  |
| Атипична куга живине-Њукастл болест |  |  |  |  |  | 31 |  |  |  |
| Тифус живине, пулуроза, те остале салмонелозне инфекције |  |  |  |  |  | 10 |  |  |  |
| Америчка куга пчелињег легла |  |  |  |  |  |  | 143 |  |  |
| Трихинелоза |  |  | 4023 |  |  |  |  |  |  |
| Класична куга свиња |  |  | 79 |  |  |  |  |  |  |
| Афричка куга свиња |  |  | 144 |  |  |  |  |  |  |
| Инфективна анемија копитара - IAK | 5 |  |  |  |  |  |  |  |  |
| Репродуктиво-респираторни синдром свиња (PRRS) |  |  | 54 |  |  |  |  |  |  |
| Аујескијева болест |  |  | 74 |  |  |  |  | 1 |  |
| Лептоспироза |  | 123 | 90 |  |  |  |  | 2 |  |
| Вирусна дијареја говеда (BVD/MD) |  | 3 |  |  |  |  |  |  |  |
| Паратуберкулоза |  | 1 |  |  |  |  |  |  |  |
| Болест плавог језика |  | 67 |  |  |  |  |  |  |  |
| Цирковироза |  |  | 22 |  |  |  |  |  |  |
| Парвовироза |  |  | 27 |  |  |  |  |  |  |
| Слинавка и шап |  | 108 |  |  |  |  |  |  |  |
| Бјеснило |  |  |  |  |  |  |  | 1 |  |
| IBR/IPV |  | 3 |  |  |  |  |  |  |  |
| Кои херпес вирус шарана |  |  |  |  |  |  |  |  | 2 |

3. Вјештачко осјемењавање

|  |  |
| --- | --- |
| Врста животиња | Број осјемењених животиња |
| Говеда | 2176 |
| Свиње | 900 |

4. Идентификација животиња

|  |  |
| --- | --- |
| Врста животиња | Број обиљежених животиња |
| Коњ | 5 |
| Говеда | 3353 |
| Овца | 2328 |
| Коза | 39 |
| Свиња | 62037 |
| Пас | 800 |

У Одјељењу за пољопривреду и рурални развој води се Јединствени регистaр паса и мачака на подручју града Градишка на основу достављених података из ветеринарских организација.

Идеја и сврха регистра је здравствена заштита животиња, посебно од заразне болести бјеснила, те да се смањи број напуштених паса.

У Јединствени регистар паса и мачака за 2024. годину на подручју града Градишка је у овом периоду евидентирано 1549 пасa од 1204 власника, 11 мачака од 10 власника, свеукупно власничких паса и мачака 1560.

У 2024.години је настављена сарадња са Dogs Trust-ом бесплатне стерилизације паса на подручју града Градишка у коју су укључене Ветеринарска станица „ТРГОВЕТ“ доо Дубраве 79, Градишка и Ветеринарска амбуланта „ВУКВЕТ“ доо, Мајора Милана Тепића број 3, Градишка. У 2024. години је овим путем бесплатно стерилисано 753 пса.

Kрајем марта 2024.године Министарство је, у циљу спречавања даљег ширења, сузбијања и искорјењивања Афричке куге свиња, донијело рјешење којим је забранило рад сточних пијаца, организовање сајмова, изложби и других окупљања животиња на којима се продају или излажу свиње на подручју Републике Српске. Донесене мјере су продужене у септембру, па у децембру, те су у овом тренутку на снази до краја марта 2025.године.

**ЕПИЗООТИОЛОШКА СИТУАЦИЈА**

У 2024.години на подручју града Градишка утврђена је високо заразна болест са листе А код дивљих птица (лабуд) А 150 Авијарна инфлуенца подтипа H5N1(Високо патогена инфлуенца птица), даље су утврђене мање заразне болести са листе Б и остале слабо заразне болести са листе Ц, и то: код свиња Б 056 лептоспироза, Б 257 репродуктивни и респираторни синдром свиња, Б 052 Аујескијева болест, те цирковироза и парвовироза, затим код живине Ц 855 салмонелоза птица, код пчела: Б 452 Америчка куга пчелињег легла и код говеда: Б 056 лептоспироза, Б 103 бруцелоза говеда, Ц 652 болест вирусног пролива говеда и Chlamydophila abortus говеда.

**- Авијарна инфлунца** (Aviarna Influenca) подтипа H5N1- Високо патогена инфлуенца птица је утврђена у фебруару код 30 угинулих лабудова нађених у Доњој Долини на обали ријеке Саве. Мјесто утврђене болести (жариште) је санирано, а у овом периоду није било нових случајева заразе.

У сузбијању болести спроводе се мјере прописане у Правилнику о мјерама за сузбијање и контролу инфлуенце птица („Службени гласник Босне и Херцеговине“, број 35/2010).

У Програму мјера је прописано узимање узорака од дивљих птица у складу са Програмом контроле и надзора инфлуенце птица.

*Инфлуенца птица (* птичји грип, авијарна инфлуенца) је високо заразна вирусна болест птица укључујући и перад, која оштећује дишни, пробавни и нервни систем заражених птица и перади, а узрокују је вируси инфлуенце тип А.

На основу способности да изазову болест (патогености) код пријемљиве перади подјељени су у двије групе:

(а) вируси вископатогене инфлуенце птица узрокују врло тешку болест коју карактеризира генерализирана инфекција заражене перади и која може имати за посљедицу високу стопу смртности (до 100%) и

(б) вируси нископатогене инфленце птица узрокују благу, претежно дишну болест перади.

Од вируса инфлуенце тип А осим птица и перади могу да оболе свиње и други сисари укључујући и људе.

Ризик за обољевање имају људи који су у блиском конатакту са инфицираним птицама или перади или који бораве у контаминираном подручју. За људе изложене ризику од обољевања се препоручује ношење заштитне опреме.

Извори вируса инфлуенце А су секрети респираторног тракта,фекалије и угинуле заражене птице.

Примарни унос вируса инфлуенце у перадарске фарме највјероватније потиче од директног контакта са дивљим птицама или индиректног контакта преко контаминиране хране и воде, а може се пренијети и обућом, стељом и другим носачима, предметима који се користе на фарми.

Клинички знакови болести су различити и зависе од више фактора као што су вируленција инфективног вируса, погођена врста, старост, друге присутне болести, околина, а то су: повећан број угинућа перади, потиштеност, смањено узимање хране и воде, накострјешено перје, инфицирана перад стоји или сједи у полусвјесном стању са спуштеном главом до пода,носење јаја са меком љуском и престанак носења,едематозне и цијанотичне кријесте и подбрадке, дијареју (профузни воденасти прољев), изражену жеђ, отежано дисање и појачано сузење, кихање, кашљање,оток главе и врата,те неуролошке знакове, обично код младе перади, тортиколис (крив врат) и атаксија (некоординирани кретање).

Најважније је, у раној контроли и искорјењивању инфлуенце птица код појаве дишних проблема, проблема са производњом јаја и повећаним угинућем перади, као и смањеног узимања хране и воде, да власник перади о томе одмах обавјести овлашћену ветеринарску организацију.

- **Лептоспироза** (Leptospirosis) је утврђена на шест пољопривредних имања: на једном имању код говеда у Дубравама у мјесецу августу, септембру, октобру и новембру и код свиња на пет имања: у фебруару у Дубравама и Елезагићима, у априлу у Новој Тополи, у новембру у Рогољима и у децембру у Горњим Карајзовцима. Обољело је укупно 18 свиња и 8 говеда.

Лептоспироза се сузбија лијечењем заражених животиња одговарајућим антимикробним средством у складу са Правилником о мјерама за рано откривање и сузбијање лептоспирозе („Сл.гласник РС“,број 3/18).

*Лептоспироза* је акутна заразна болест домаћих и дивљих животиња која припада групи зооноза, а узрочник лептоспирозе су бактерије из рода Leptospira.

Резервоар и извор заразе лептоспирозе су мишеви и пацови, а за људе вјероватни извор заразе су и пси.

Ширењу болести погодује кишна година и повећана густина пацова и мишева. Болесне животиње и реконвалесценти излучују лептоспире урином, те контаминирају околину и шире заразу.

У влажној околини (баре, мочваре, локве) лептоспире могу да преживе и буду инфективне више седмица. Осјетљиве су на исушивање и дезинфицијенсе.

Код животиња болест се различито манифестира од инапарентне (незамјетљиве) инфекције до клиничких знакова побачаја, крвавог урина, жутице и маститиса (упала вимена).

Човјек се зарази директним контактом са урином или ткивима заражене животиње, преко посјекотина или огреботина на кожи, а понекад преко слузокоже уста, носа или очију. Најчешће обољевају људи који су професионално у контакту са животињама (сточари, ратари, ветеринари, радници у клаоницама, рибари и сл.).

Код људи болест може бити благог тока са манифестацијама симптома грипа, а у тежем облику може доћи до отказивања рада бубрега, појаве жутице и др.

У складу са Програмом мјера код сваког пријављеног побачаја говеда, оваца, коза, свиња и кобила ветеринар је дужан да достави крв животиње која је побацила, а по могућности и фетус са плодовом овојницом, ради анализе и на лептоспирозу у овлашћену ветеринарску лабораторију.

- **Репродуктивни и респираторни синдром свиња** (Porcine Reproductive-Respiratory Sindrome, PRRS)

PRRS је утврђен на четири пољопривредна имања: у априлу у Новој Тополи, у мају и у новембру у Рогољима и у јуну у Кочићеву. Обољело је укупно 54 свиње.

То је заразна вирусна болест свиња која се у узгој најчешће уноси зараженим нерастовима или њиховим сјеменом. PRRS код крмача обиљежавају побачаји у каснијем стадију гравидности и прашење мртве прасади, те респираторни проблеми код младе прасади.

Респираторни облик који се углавном јавља код сисајуће или младе прасади карактерише висока температура, пролив, дехидрација, нагло мршављење, убрзано дисање, кашаљ, и повремено угинућа. Нека прасад развију тешку цијанозу абдомена и ушију, због чега се тај синдром када је први пут описан у Европи назвао болест плавих ушију. У превентиви куповати свиње из контролисаног стада са подручја слободног од PRRS-а.

Према Програму мјера свиње се испитују на ПРРС на захтјев власника ради остваривања службеног статуса стада слободног од PRRS и спроводе се мјере мониторинга које доноси Министарство ради утврђивања присуства односно одсуства болести код свиња..

- **Аујескијева болест** (Morbus Aujeszky) је утврђена на три пољопривредна имања: у априлу на једном имању у Новој Тополи, у мају у Рогољима и у јуну на једном имању у Ламинцима. Обољело је укупно 30 свиња.

Аујескијева болест је вирусна инфективна болест,  која се зове и лажно бјеснило или псеудорабијес. Узрочник болести је вирус из групе херпес-вируса. Вирус Аујескијеве болести је патоген за више врста домаћих и дивљих животиња, а најосјетљивије су свиње. Болест се код свиња манифестује масовним угинућем прасади, побачајима, поремећајима централног нервног система (тремор, конвулзије и парализе), респираторним поремећајима, а код других животиња карактеристичан знак је интензиван свраб.

Ради раног откривања болести, у складу са Програмом мјера, сваки побачај или клинички знакови који упућују на сумњу се пријављују ветеринару који је дужан да узме и достави узорке у референтну ветеринарску лабораторију на анализу. Такође и испитивање крви невакцинисаног нераста прије увођења у узгој, а обавезно прије почетка кориштења за вјештачко осјемењавање или природни припуст.

- **Парвовироза** (Porcine parvovirus disease-PPVD) је утврђена на једном имању код 20 свиња у Рогољима и на једном имању код 7 свиња у Горњим Карајзовцима.

Парвовирозу свиња узрокује вирус из скупине парво-вируса, који инфицира само свиње. Парвовирозу свиња обиљежавају побачаји, лоша концепција, смањен број прасади у леглу, мумификација плодова и прашење мртве прасади. Дијагноза се поставља претрагом крви сумњивих свиња. За спречавање појаве и сузбијање болести од великог је значаја спровођење бисигурносних мјера на фармама и котрола здравља животиња.

-. **Цирковироза** (Porcine circovirus disease type 2-PCVD) је утврђена на једном имању код 7 свиња у Горњим Карајзовцим и на једном имању код 15 свиња у Рогољима. Узрочник је свињски цирковирус, а обично обољевају свиње старости од 2 до 4 мјесеца, па и до 6 мјесеци.

Главни клинички знак цирковирозе је губитак тјелесне тежине, а често се види и бљедило коже, отежано дисање, дијареја, оток капака и повремено иктерус (жутица). Закржљала прасад се искључује из това.

*PRRS, Аујескијева болест, цирковироза и парвовироза код свиња*, с обзиром да немамо прописе, сузбијају се у складу са мишљењем и препорукама стручњака ЈУ Ветеринарског института Републике Српске „Др Васо Бутозан“ Бања Лука.

Жаришта лептоспирозе, PRRS-а и Аујескијеве болести су санирана изузев једног жаришта откривеног у новембру у Рогољима у којем је утврђено више случајева заразне болести (мјешана инфекција), односно лептоспироза, PRRS, парвовирозе и цирковирозе и једног жаришта у Горњим, Карајзовцима откривеног у децембру у којем је такође утврђена лептоспироза, парвовироза и цирковироза.

Наведена два жаришта су под надзором ветеринарског инспектора, а санација ће бити завршена у јануару 2025. године.

- **Салмонелоза птица** (Avian salmonellosis) је откривена у априлу у Доњим Подградцима код једног јата кока носиља (7500 комада), а утврђен је узрочник инфекције Salmonella enteritidis.

Контрола салмонелозе код кока носиља и у производњи конзумних јаја је прописана Правилником о контроли салмонелозе у јатима кока носиља и производњи конзумних јаја врсте Gallus Gallus у Републици Српској .(„Службени гласник Републике Српске“, број 54/18).

У случају откривања салмонелозе перади примјењују се мјере прописане у Правилнику о мјерама у случају откривања релевантних серотипова салмонела од интереса за јавно здравство код перади („Службени гласник Босне и Херцеговине“, број 96/13 и 14/18)**.**

Жариште болести је санирано. Није било нових случајева салмонелозе.

*Салмонелоза*  (Salmonellosis) је заразна болест домаћих и дивљих животиња и човјека. Припада групи зооноза.

Салмонелозу узрокују бактерије рода Salmonella, а најчешће утврђени серотипови су Salmonella enteritidis и Salmonella typhimurium.

Бактерије рода Salmonella најчешће изазивају инфекције цријева, али могу узроковати и побачаје, обољење зглобова и септикемије (тровањa крви) са смртним исходом.

Извори салмонелозе су глодари, птице, домаћа мачка, инфицирана перад и околина.

Пут преноса салмонела на животиње је контаминирана храна и вода или директно у контакту са обољелом животињом, а за људе поред хране у којој су присутне салмонеле, здравствено исправну храну може контаминирати особље (клицоноше), које је у непосредном контакту са храном.

Код људи симптоми почињу 12 до 24 сата након узимања загађене хране и то нагло са зимицом, повишеном температуром, главобољом, боловима у трбуху, прољевом и повраћањем.

Најважнија за јавно здравство је салмонелоза перади. Инфицирана перад најчешће не показује видљиве знакове болести, а салмонеле излучују путем фецеса који контаминира месо, јаја и околину.

Салмонелоза перади је уређена прописима у којима су одређене мјере ради раног откривања, дијагностике, спрјечавање ширења, сузбијања и искорјењивања салмонелозних инфекција релевантним серотиповима од интереса за јавно здравље код расплодних јата, код кока носиља и у производњи конзумних јаја, те у јатима пилића за производњу меса (товни бројлери).

Важно је да власници и држаоци перади спроводе прописане мјере контроле салмонелозе у својим јатима.

**- Америчка куга пчелињег легла** (American foulbrood) је утврђена у мају и јуну на једном пчелињакуу Козинцима. Обољелa су 4 пчелињa друштва. Сузбијање болести се спроводи према Правилнику о мјерама за сузбијање и искорјењивање заразних болести пчела ("Службени гласник Републике Српске", број 5/97).

Америчка куга пчелињег легла је тврдокорна заразна болест поклопљеног пчелињег легла коју узрокује бактерија Paenibacillus larvae.

Бактерија Paenibacillus larvae је врло отпорна у вањској средини због стварања спора, које могу бити способне за инфекцију двадесет и више година, а шире се у околину до 3 километра.

На здраве пчелињаке се шири путем заражене опреме и прибора, залијетањем пчела, грабежом, ројењем, уношењем заражене заједнице у пчелињак, преко старог саћа, медом и др.

У пчелињој заједници у леглу је шире пчеле.

Сматра се да је пчелиње друштво обољело од Америчке куге поклопљеног пчелињег легла ако се клиничким прегледом утврде промјене на леглу карактеристичне за болест, а лабораторијским испитивањем се утврди узрочник Paenibacillus larvae.

Америчка куга пчелињег легла ствара велике штете у пчелињаку и може довести до губитка већег броја пчелињих заједница, па и цијелог пчелињака.

Врло тешко и споро се сузбија и сматра се најопаснијом болести пчела.

У складу са Програмом мјера обавезан је клинички преглед и дијагностичко узорковање пчелињих заједница ради испитивања на Америчку кугу пчелињег легла у прољеће у периоду март – април на свим пчелињацима.

Ветеринар који спроводи клинички преглед обавезно, у случају сумње на Америчку кугу пчелињег легла, узима узорак и доставља га на лабораторијску анализу у овлашћену ветеринарску лабораторију.

**Бруцелоза говеда** (Bovine brucellosis) је утврђена крајем маја и јуна на једном пољопривредном имању у Липовачи. Обољело је 4 говеда, која су уништена.

На имању се спроводе мјере према Правилнику о мјерама за сузбијање и искорјењивање бруцелозе говеда, оваца, коза и свиња ("Службени гласник Републике Српске", број 5/97). Није било нових случајева обољења, a жариште болести је санирано.

У Програму мјера су прописане мјере за контролу бруцелозе код животиња. Према Програму мјера код говеда најмање једном годишње се испитује на бруцелозу крв свих говеда старијих од једне године која се у том тренутку налазе на имању с тим да период од претходног испитивања не смије бити краћи од три мјесеца нити дужи од године дана.

*Бруцелоза* (Brucellosis) је заразна болест животиња са значајним економским утицајем. Болест је зооноза, преноси се са животиња на људе, а узрокују је различите врсте бактерија из рода Brucella, које имају тенденцију да заразе специфичне животињске врсте, па тако од B. аbortus обољевају говеда, од B. melitensis овце и козе, од B. suis свиње и пси од B. canis. Код људи је најчешћа инфекција са B. melitensis.

Међутим, већина врста бруцела може ифицирати и друге врсте животиња, а не само специфичне.

Код животиња болест карактеришу побачаји и пад репродукције. Вријеме од заражавања до појаве симптома болести код животиња зависи од времена гравидности када је заражавање наступило, па је то вријеме дуже уколико је заражавање наступило у раној фази гравидности. Побачаји и пријевремена рођења јаве се обично двије седмице до два мјесеца након заражавања код оваца и коза, односно пет мјесеци код крава, а код куја се најчешће догађају од седме до девете седмице гравидности. Акутна упала тестиса може се јавити код мужјака што обично доводи до неплодности. Упале зглобова су забиљежене и код мужјака и женки. Код оваца и коза које нису гравидне болест најчешће протиче без видљивих симптома.

Сваки побачај у стадима оваца треба да буде сумња на бруцелозу иако и друге болести као што је нпр. Q groznica могу изазвати сличне симптоме па је због тога неопходно поставити лабораторијску дијагнозу.

Код људи након заражавања, па до појаве првих симптома болести, обично прође од пет дана до три мјесеца, а најчешће двије седмице. Људи се заразе у контакту са зараженим животињама, конзумирањем некуханог млијека и млијечних производа од некуханог млијека, конзумирањем недовољно термички обрађеног меса, те у раду и током боравка на њивама и у просторијама у којима су боравиле заражене животиње.

Особе изложене високом ризику заразе бруцелозом су пољопривредници, сточари, радници у клаоницама и хладњачама, ветеринари и њихови помоћници.

Знаци обољења су висока тјелесна температура која пролази и поново се враћа, болови у мишићима, нагло мршављење, главобоља, појачано знојење.

Све животиње чије се млијеко користи у јавној потрошњи, прије стављања млијека у промет, морају бити испитане и слободне од бруцелозе.

Све побачаје говеда, оваца, коза, свиња и кобила власници и држаоци животиња су дужни пријавити епизоотиолошки овлашћеној ветеринарској организацији, која ће узети прописане узорке и доставити их на анализу.

- **Болест вирусног пролива говеда** (Bovine viral diarrhoea- BVD) је утврђена у мају на једном пољопривредном имању у Вакуфу. Обољело је 1 говече.

Узрочник BVD је вирус из рода Pestivirus који је сродан вирусу класичне куге свиња. Манифестује се слињењем и проливом који може бити крвав. Болесне животиње губе апетит, смањују производњу млијека, неке животиње побаце.

Специфичне терапије нема. У превентиви дезинфекција простора, контрола новонабављене животиње.

Извор заразе су болесне животиње. Човјек може ширити инфекцију контаминираном храном и водом. Није било нових случајева, а утврђено жариште је санирано.

**- Chlamydophila abortus говеда** је утврђена у мају на једном пољопривредном имању у Требовљанима и у јулу на једном имању у Новој Тополи. Обољело је укупно 2 говеда. Болест се манифестује побачајем. Узрочник побачаја Chlamydophila abortus је бактерија.

У терапији се користе антимикробна средства. Извор заразе су болесне животиње. У превентиви нове животиње куповати из подручја на којима није утврђена. Нових случајева болести није било, а утврђена жаришта су санирана.

Према Програму мјера код сваког пријављеног побачаја говеда, коза, оваца, свиња и кобила ветеринар је дужан да достави на лабораторијску претрагу крв животиње која је побацила, а по могућности и фетус са плодовом овојницом. Достављени материјал се даје на анализу на бруцелозу, лептосирозу, Q-грозницу, листериозу, салмонелозу, а у случају негативног налаза на те болести код преживара и на узрочника побачаја Chlamydophila abortus.

Сузбијање болести вирусног пролива говеда и Chlamydophila abortus говеда, с обзиром да немамо прописе, обавља се у складу са мишљењем и препорукама стручњака ЈУ Ветеринарског института Републике Српске „Др Васо Бутозан“ Бања Лука.

**Према наведеном сматрамо да се епизоотиолошка ситуација на подручју града Градишка у 2024. години може оцјенити као задовољавајућа.**

**ОБРАЂИВАЧ ПРЕДЛАГАЧ**

**Одјељење за пољопривреду и ГРАДОНАЧЕЛНИК**

**рурални развој**

**В.Д. НАЧЕЛНИК-а ОДЈЕЉЕЊА Зоран Аџић**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Јована Кукрић**