ОБРАЂИВАЧ: Одјељење за комуналне и

стамбене послове

И Н Ф О Р М А Ц И Ј А

о стању у јавном путничком превозу и такси превозу

на подручју града Градишка за 2024. годину

Градишка, фебруар 2025. године

УВОД

У складу са Програмом рада Скупштине градa за 2025. годину, урађена је ова информација која има за циљ упознавање са проблематиком у овој области, са досадашњим активностима које су предузете, као и онима које се намјеравају предузети.

Према Закону о превозу у друмском саобраћају Републике Српске (''Службени гласник Републике Српске'', број: 47/17 и 17/23), јавни превоз лица у друмском саобраћају може се обављати као линијски и ванлинијски превоз. Превоз могу вршити предузећа и физичка лица која имају одобрење од надлежног регистрационог органа.

Физичка лица која имају више од два моторна возила у власништву, обавезна су дјелатност јавног превоза регистровати као правно лице. За обављање јавног линијског превоза, поред осталих услова, превозник мора располагати са најмање два аутобуса за линијски и једним за ванлинијски саобраћај, а који испуњавају услове прописане Правилником о издавању лиценци превозника, извода из лиценце и начину означавања возила (Службени гласник Републике Српске, број:77/17).

Јавни превоз у линијском друмском саобраћају је превоз лица и ствари на одређеним линијама по утврђеном реду вожње, а може се вршити као градски, приградски, републички, међуентитетски и међународни превоз.   
 Такси превоз може вршити превозник само на подручју јединице локалне самоуправе на којем има регистровано сједиште.

ПРИГРАДСКИ ПРЕВОЗ НА ПОДРУЧЈУ ГРАДА

На подручју градa Градишка заступљен је приградски превоз који је, у смислу Закона о превозу у друмском саобраћају, линијски превоз лица између два или више насеља на подручју града која су означена таблама насељеног мјеста. Превоз лица у линијском друмском саобраћају може се вршити искључиво на основу регистрованог реда вожње уписаног у Регистру редова вожње.

У извјештајном периоду превоз је вршен од стране 7 регистрованих превозника за линијски и 1 превозника за ванлинијски превоз лица.

Досадашњи превозник у линијском превозу ЈП ''Граховац'' с.п. Вилуси због неиспуњавања критерија дефинисаних по расписаном јавном позиву није могао регистровати, односно продужити досадашње редове вожње.

Приградски линијски саобраћај на подручју града Градишка превозници обављају са укупно 30 аутобуса од којих превозник ''Павловић турс'' д.о.о. Бања Лука располаже са 3 возне јединице, превозник ''Путник експрес'' д.о.о. Градишка располаже са 2 возне јединице, превозник Шатара Дејан с.п. Градишка располаже са 2 возне јединице, превозник ''Штрбац турс'' д.о.о. располаже са 11 возних јединица, превозник ''Лукић'' располаже са 4 возних јединицa, превозник Видовић Дарко с.п. Душаново располаже са 3 возне јединице и превозник ''Путник тоурс'' д.о.о. Градишка располаже са 5 возних јединица.  
 Као полазнa станицa за приградски превоз у извјештајном периоду за највећи број регистрованих линија се користила аутобуска станица Градишка, као станица прве категорије, док је дио линија којим се врши линијски превоз ученика основне школе ''Васа Чубриловић''(линија за Ламинце-Качавенде, Долину и Жеравицу) и ученика основне школе ''Данило Борковић''(линија за Бок Јанковац, Мачковац и Брестовчину и линија за Козинце и Греду) вршен са званичних стајалишта у улицама Руђера Бошковића и Видовданска. Поред овог, линијски превоз ученика основне школе ''Петар Кочић'' у Новој Тополи је вршен са окретнице смјештеној уз саму школу (линије за Елезагиће, Рогоље, Берек, Кочићево, Карајзовце, Петрово Село, Сеферовце, Романовце, Вилусе, Машиће, Јурковицу и Миљевиће).

Половином фебруара 2024. године Одјељење за комуналне и стамбене послове града Градишка је расписало јавни позив за усклађивање редова вожње у приградском саобраћају на подручју града Градишка, обзиром да су крајем мјесеца маја 2024. године истицали рокови важења за регистроване редове вожње (исти су дати 2019. године са роком важења од 5 година).

У регистрационом периоду 2024/2025. година је након редовног поступка усклађивања по наведеном јавном позиву и подацима из регистра редова вожње, било регистровано 23 реда вожње.

Након тога у ванредном поступку су регистрована у јулу мјесецу 2024. године још 3 реда вожње за Орахову, Турјак и Горњу Јурковицу са режимима одржавања током школског распуста, обзиром да је од стране више мјесних заједница(Машићи, Јурковица, Јазовац, Горња Јурковица, Турјак, Грбавци и Драгељи) према граду Градишка била захтјевом исказана потреба да се исти региструју.

Поред тога, у мјесецу септембру регистрован је нови ред вожње за Кијевце, а постојећи је брисан из регистра обзиром да је дошло до продужења дијела релације на траси реда вожње Градишка-Церовљани-Цимироти-Кијевци.

И у 2024. години наставило се са прикупљањем података о реализованом јавном превозу на нивоу мјесеца од стране АС Градишка, у смислу одржаних полазака по сваком реду вожње који се одвија са АС Градишка, као и о броју издатих возних карата.

Град Градишка је сходно достављеним захтјевима вршио субвенционисање трошкова превозничких услуга за превознике, кроз анализу економске исплативости(рентабилности) сваког реда вожње за који је било установљено да је нерентабилно било вршење јавног превоза лица, на одређеном броју редова вожње.

У конкретном случају то су били превозници: ''Штрбац турс'' д.о.о. Градишка (линије за Орахову, Кијевце, Горњу Јурковицу, Јабланицу, Совјак и Турјак), Шатара Дејан с.п. Градишка (линије за Козинце и Греду), ''Путник тоурс'' д.о.о. Градишка (линије за Мачковац, Бок Јанковац, Брестовчину и Доњу Долину) и Видовић Дарко с.п. Градишка (линија за Миљевиће(из Нове Тополе)).

На овај начин град Градишка је и у 2024. години омогућио да се редовно врши јавни превоз грађана, а посебно дијела ученика који похађају основну и ученика који похађају средњу школу. Поред тога град Градишка је вршио и субвенционисање станичних услуга превозницима за оне линије које улазе у аутобуску станицу Градишка.

Укупан износ одобрених средстава за субвенцију јавног превоза у 2024. години је износио 396.010,21 КМ.

Град по основу споразума са Аутобуском станицом Градишка, добија податке о извршеним поласцима превозника који улазе у аутобуску станицу, као и податке о броју издатих возних карата.

С тим у вези, за извјештајни период је утврђено да је извршено 9.680 полазака, односно да је издато 10.547 путничких карата (8.203 једнократних и 2.344 мјесечне карте).

Град Градишка и даље има у циљу да јавни превоз лица у наредном периоду уредно одржава обзиром да у структури путника највећи дио представљају ученици основних и средњих школа, затим радници и остали путници.

ТАКСИ ПРЕВОЗ НА ПОДРУЧЈУ ГРАДА

У такси превозу на подручју градa Градишка тренутно је регистровано 12 такси превозника, док их је у претходном извјештајном периоду било 13.

Важећом Одлуком о начину вршења такси превоза на подручју града предвиђено је 11 такси стајалишних мјеста, од којих су 3 на подручју града.

Стајалишна мјеста су одређена и у другим већим насељеним мјестима града Градишка. Она својим бројем задовољавају такси превознике.

Такси превозници најчешће користе такси стајалишта код аутобуске станице, као и она стајалишта према којима је већа фреквенција кретања људи.

И даље ово Одјељење сматра да би због задовољења потреба грађана, неопходно било иста одредити и на паркинг просторима на локалитетима веће атракције, као што су локације спортске дворане Арена, као и околних тржних центара, супермаркета и јавних установа или их у догледно вријеме покушати повезати са другим видовима јавног превоза.

Поред тога потребно је да исти унаприједе самопромоцију својих услуга и маркетинг кроз разне пакете, како путем локалних медија, тако и путем друштвених мрежа.

ЗАКЉУЧАК

Mоже се закључити да се у наредном периоду у погледу унапријеђења јавног превоза лица у друмском саобраћају жели унаприједити мобилност у граду на начин да јавни приградски превоз путника у највећем дијелу креће са аутобуске станице Градишка, а да путници, као крајњи корисници буду у сваком погледу задовољнији и имају боље услове приликом кориштења јавног превоза аутобусом.

Град Градишка ће и у наредном периоду наставити са пружањем субвенција за трошкове нерентабилних линија, превозницима који врше услугу јавног превоза лица за које се утврди да су исте економски неодрживе, а да постоји потреба за јавним превозом лица на истим.

Поред горе наведених активности од стране Града би се требало наставити са инфраструктурним опремањем улица у смислу изградње нових аутобуских стајалишта, као предуслова за развој и организацију будућег јавног градског превоза.

Такође паралелно са наведеним треба развијати и мрежу будућих бициклистичких стаза и пјешачких површина на градским улицама у сврху подстицања становништва за повећање бициклизма и пјешачења у градском подручју. Наведено би довело до повећања укупне саобраћајне мобилности становништва, а такође и до смањења емисије штетних гасова у најужем дијелу града кроз смањену употребу путничких возила.

Поред инфраструктурног опремања и његовог довођења у спрегу са савременим софтверским алатима који су већ у примјени у градовима регије, добио би се ефикасан систем саобраћаја организован на савременој информационој-комуникационој технологији, ради бољег и организованијег саобраћаја у циљу задовољења потреба свих грађана града Градишке.

Свакако и даље треба радити на промјени ставова и свјести грађана о коришћењу средстава јавног превоза и немоторизованих превозних средстава базираних на принципима заштите и очувања животне средине(бициклизам и пјешачење), односно указати им на њихове предности које иста доносе у односу на досадашњи начин коришћења аутомобила и његове штетне утицаје по околину и здравље људи.

На овај начин Градска управа би дала свој допринос у погледу организације и рада јавног превоза лица на подручју града Градишка и наставила да на одговоран начин истим управља.

ОБРАЂИВАЧ ОВЛАШТЕНИ ПРЕДЛАГАЧ

Одјељење за комуналне и ГРАДОНАЧЕЛНИК

стамбене послове

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_